૧૪મી ઓકટોબર, ૨૦૧૬ની રાત્રે માહી માંડવી હોસ્ટલ જે.એન.યુ. ખાતે નજીબનો એ.બી.વી.પી.ના કેટલાક વિદ્યાર્થી સાથે ઝઘડો થયો હતો, જેમાં ઝપાઝપી અને મારપીટ પણ થેયલી. તેના બીજા જ દિવસે નજીબ અચાનક ગુમ થઇ ગયો હતો. તેના મિત્રો અને હોસ્ટલના કર્મચારીઓ વગેરે સ્તબ્ધ થઇ ગયા હતા. દિલ્હી પોલીસે કેસની સમગ્ર હકીકત જાઈ તપાસની શરૂઆત કરી હતી. દિલ્હી પોલીસનું વલણ ન્યાયી ન રહેતા નજીબની માતાએ ૨૫મી નવેમ્બર, ૨૦૧૬ના રોજ હાઇકોર્ટને આ કેસ સંદર્ભે દિશાનિર્દેશ જારી કરવા અપીલ કરી હતી. હાઈકોર્ટના દિશાનિર્દેશ હોવા છતાં લગભગ સાત મહિલા સુધી પણ પોલીસના અંધારામાં હવાતિયા ચાલુ જ હતા, અને નજીબના હોવા કે ન હોવા અંગે કોઈ સ્પષ્ટ પુરાવા મોજૂદ ન હતા. દિલ્હી પોલીસની તપાસ નિરસ, કંટાળાજનક અને દિશાહિન હોવાના કારણે સાત મહિનાના લાંબા ગાળા સુધી તપાસ ચાલુ રાખવા છતાં નજીબની કોઈ ભાળ મેળવી શકી નથી. આ પછી મે, ૨૦૧૭માં નજીબનો કેસ સી.બી.આઇ.ને સોંપવામાં આવ્યો હતો. સી.બી.આઈ.એ લગભગ દોઢ વર્ષ સુધી તપાસ કરી તેમ છતાં તે કોઈ સ્પષ્ટ નિષ્કર્શ પર પહોંચી શકી ન હતી. સી.બી.આઈ.નો દાવો છે કે તેણે નજીબના કેસના દરેક પાસાને તપાસી લીધો છે અને તેના ગુમ થવામાં કોઈ ગુનાહિત કાર્યને અંજામ આપવામાં આવ્યું હોય તેમ લાગતું નથી. ૪ સપ્ટેમ્બર, ૨૦૧૮ના રોજ સી.બી.આઇ.એ પોતાની નિષ્ફળતાની કબૂલાત કોર્ટ સમક્ષ કરી કેસ બંધ કરવાની પરવાનગી માંગી હતી. અને આખરે દેશની સર્વોચ્ચ કુશળ અને સૌથી ચાલાક તપાસ એજન્સીએ ફકત એક વિદ્યાર્થીના ગુમ થવાની ભાળ ન મેળવી શકતા કેસ બંધ કરી દીધો.!